Estoria 73: Maudi a Naimbag nga Ari ti Israel
WALO a tawen laeng ni Josias idi nagbalin nga ari iti umabagatan a dua tribo ti Israel. Nakaub-ubing unay. Isu nga idi damo dagiti natataengan a tattao ti timmulong kenkuana a nangituray iti nasion.
Idi ni Josias ti nagarin iti pito a tawen rinugiannan a sinapul ni Jehova. Sinurotna ti ulidan dagiti nasayaat nga ar-ari kas ken David, Josafat ken Ezekias. Ket, uray idi isut’ maysa pay laeng a tin-edyer, nakaaramid ni Josias ti nakaturtured a banag.
Iti nabayagen kaaduan kadagiti Israelitas ti nagdakes. Agdaydayawda kadagiti ulbod a didiosen. Gapuna ni Josias ti rimmuar agraman tattao ket rinugianda nga ikkaten ti ulbod a panagdayaw manipud iti daga. Makitam ni Josias ditoy ken ti tattaona a mangburburak kadagiti bulbulto.
Kalpasanna, nangisaad ni Josias ti tallo a lallaki a mangtarimaan iti templo ni Jehova. Naurnong ti kuarta manipud kadagiti tattao a pagbayad iti trabaho. Bayat a tartarimnenda ti templo, adda nasarakan ti nangato a padi a ni Helcias a banag a nagpateg sadiay. Isut’ libro ti linteg ni Jehova nga insurat ni Moises iti nakabaybayagen. Daytay’ napukaw ti adun a tawtawen.
Indawat ni Josias a maibasa ti libro kenkuana. Bayat nga agdengdengngeg makitana a dagiti tattao saanda a salsalimetmetan ti linteg ni Jehova. Maladingitan unay iti daytoy, gapuna pinigisna ti badona, kas makitayo ditoy.
Imbaga ni Josias ken Helcias nga ammuenna no aniat’ aramiden ni Jehova kadakuada. Napan ni Helcias iti babai a ni Hulda, a mammadto a babai. Imbagana ken Helcias: ‘Ti Jerusalem ken ti intero nga ili madusada ta nagdaydayawda kadagiti ulbod a didios. Ngem dinto maaramid daytoy agingga a di matay ni Josias, ta isut’ nagaramid ti naimbag.’
2 Cronicas 34:1-28.
Dagiti Saludsod
- Mano ti tawen ni Josias idi nagbalin nga ari, ket ania ti rinugianna nga aramiden idi pito a tawenen nga ari?
- Iti umuna a ladawan, ania ti makitam nga ar-aramiden ni Josias?
- Ania ti nakita ti nangato a padi idi a dagiti tattao tartarimnenda ti templo?
- Apay a pinigis ni Josias ti badona?
- Ania a mensahe ni Jehova ti imbaga ni mammadto a Hulda ken ni Josias?
Kanayonan a salsaludsod
- Basaenyo ti 2 Cronicas 34:1-28.
Ania nga ulidan ti impaay ni Josias kadagidiay narigat ti kasasaadda bayat ti panagubingda? (2 Cron. 33:21-25; 34:1, 2; Sal. 27:10)
Ania dagiti napateg nga addang nga inaramid ni Josias tapno maitandudo ti pudno a panagdayaw bayat ti maika-8, maika-12, ken maika-18 a tawen ti panagturayna? (2 Cron. 34:3, 8)
Ania dagiti masursurotayo iti ehemplo da Ari Josias ken ti Nangato a Padi a ni Hilkias no maipapan iti panangmantener kadagiti lugar a pagdaydayawantayo? (2 Cron. 34:9-13; Prov. 11:14; 1 Cor. 10:31)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn quy_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn